**OŠ Ivane Brlić- Mažuranić, Orahovica**

**ŠK.GOD.2024./2025.**

**ELEMENTI I KRITERIJI OCJENJIVANJA U ENGLESKOM JEZIKU ZA OSNOVNU ŠKOLU**

Cilj nastave engleskog jezika je razvijati sve vještine koje su potrebne za komunikaciju na stranom jeziku: slušanje i čitanje s razumijevanjem te govorenje i pisanje.

Načini, postupci i elementi vrednovanja postignute razine kompetencija proizlaze iz nacionalnoga i predmetnoga kurikula, nastavnog plana i programa, školskoga kurikula te Pravilnika o načinima, postupcima i elementima vrednovanja učenika .

**Za svako sumativno/ formativno ocjenjivanje/praćenje učiteljica engleskog jezika samostalno i neovisno donosi detaljne kriterije u obliku rubrike u kojima su sastavnice i opisivači prilagođeni konkretnom zadatku, osobito se to odnosi na vrednovanje govorenja i pisanja. Te rubrike će učenici dobiti na uvid prije obavljanja zadatka.**

**U tekstu koji slijedi napisani su osnovni kriteriji koje svaka učiteljica samostalno i neovisno detaljno razrađuje i prilagođava konkretnim ishodima iz određenog zadatka neposredno prije vrednovanja i izvršavanja zadatka.**

**U nastavi engleskog jezika provode se pisane provjere. Kratke pisane provjere se ne najavljuju i brojčano ne ocjenjuju. Čine dio nastavnog sata te služe kao povratna informacija učeniku i učitelju o tijeku učenja i poučavanja kako bi oni mogli znati što još treba uvježbati, koje sadržaje treba dodatno objasniti itd.**

**Pisane provjere koje se najavljuju i evidentiraju u e-dnevniku pišu se cijeli nastavni sat i obično obuhvaćaju jednu cjelinu ili temu. Mogu se sastojati od zadataka za provjeru razumijevanja slušanja i čitanja i pisanja kratkih, srednjih ili dužih tekstova.**

**Pisana provjera može rezultirati jednom ili dvije ocjene koje mogu biti upisane pod elemente: slušanje s razumijevanjem, čitanje s razumijevanjem i pisanje, ovisno o tipu zadataka u pisanoj provjeri.**

**Sedmi i osmi razred**

|  |  |  |
| --- | --- | --- |
| **ELEMENT OCJENJIVANJA** | **KRITERIJI ZA VREDNOVANJE ISHODA** | |
| **SLUŠANJE S RAZUMIJEVANJEM** | ***ODLIČAN (5)*** | *Razumije svako pitanje i izlaganje u normalnom tempu, razumije poslušani tekst u cjelini i pojedinosti u okviru poznate tematike. Nove riječi usvaja lako i prepoznaje u novom kontekstu. Izvrsno razumije govor nastavnika i drugih učenika. Bez teškoća izdvaja ključne riječi i informacije iz slušanog teksta/govora* |
| **FORMATIVNO VREDNOVANJE:**  - promatranje  - domaća zadaća  - propitivanje za provjeru razumijevanja  - izlazne kartice  -kviz  - pisana provjera  - školski rad  **SUMATIVNO VREDNOVANJE:**  - pisana provjera (tipovi zadataka: odabir točnog odgovora ili T / F, povezivanje,...) |
| ***VRLO DOBAR (4)*** | *Učenik razumije većinu riječi, izraza i naredbi. Uspješno povezuje vizualne i auditivne jezične sadržaje uz manje pogreške. Razumije skoro svako pitanje i izlaganje u normalnom tempu i govoru ali je ponekad potrebno ponoviti. Odslušani tekst razumije u cijelosti, ali ne i svaku pojedinost.* |
| ***DOBAR (3)*** | *Odslušani tekst sadržajno razumije približno točno. Teže se snalazi u postavljenim zadacima. Razumije skoro svako postavljeno pitanje, ali je ponekad nužno ponoviti ili pojednostaviti neke dijelove. Uz pomoć i navođenje učitelja izdvaja ključnu informaciju.* |
| ***DOVOLJAN (2)*** | *Ima teškoća u razumijevanju pitanja, izlaganju i slušanju teksta. Jedva shvaća i uz objašnjenja i pojednostavljenja. Daje kratke odgovore. Fond riječi je minimalan i razumije samo najjednostavnija pitanja. Uz poteškoće, sporo i s puno pogrešaka rješava usmeno postavljen zadatak. Razumije vrlo malo, traži pomoć i dodatna objašnjenja.* |
| **Napomena:** U djelatnostima slušanja i čitanja tekst u 7. razredu ima 300 – 500 riječi, u 8. razredu 500 – 600 | Preporučene tekstne vrste za slušanje s razumijevanjem: dijalozi, kraći opisi, pjesmice te dokumentarni ili igrani video/audio isječci zbog što boljeg usvajanja izgovora, intonacije i naglaska izvornih govornika.  Pisani ispit vrednuje se prema sljedećoj bodovnoj skali: Bodovi : odličan 16-15 ; vrlo dobar 14-13; dobar 12-9; dovoljan 8 bodova; | |

|  |  |  |
| --- | --- | --- |
| **ELEMENT OCJENJIVANJA** | **KRITERIJI ZA VREDNOVANJE ISHODA** | |
| **ČITANJE S RAZUMIJEVANJEM** | ***ODLIČAN (5)*** | Učenik lako čita riječi, jednostavne rečenice i kraće tekstove te uočava pravila ortografije. Ima pravilan izgovor. Učenik ima razvijenu vještinu izražajnog čitanja i lako pamti pismovnu sliku riječi i rečenica. Poštuje intonacijska obilježja jednostavne rečenice. Samostalno razumije osnovnu poruku teksta i bez problema izdvaja ključnu informaciju. |
| **FORMATIVNO VREDNOVANJE:**  - promatranje  - domaća zadaća  - propitivanje za provjeru  razumijevanja  - izlazne kartice  -kviz  - pisana provjera  - školski rad  **SUMATIVNO VREDNOVANJE:**  - pisana provjera (tipovi zadataka: odabir točnog odgovora ili T / F, povezivanje, ubacivanje riječi, dijela rečenice ili cijele rečenice na pripadajuće mjesto u tekstu) |
| ***VRLO DOBAR (4)*** | Učenik samostalno čita uz rijetke pogreške. Ima pravilan izgovor. Lako pamti pismovne slike riječi, rijetko griješi i lako usvaja riječ nakon ispravljanja. Samostalno razumije temeljnu poruku pročitanog teksta i izdvaja ključnu informaciju. |
| ***DOBAR (3)*** | Učenik čita riječi ili tekst uz česte pogreške i slabiju usvojenost određenih riječi. Potrebna je pomoć učitelja jer ne razlikuje pismovne slike riječi. Uz pomoć i navođenje učitelja pokazuje razumijevanje pročitanog teksta i navodi ključnu informaciju. |
| ***DOVOLJAN (2)*** | Učenik uz poteškoće i česte pogreške čita isključivo jednostavne riječi i kraće rečenice. Nije u stanju uočiti razliku između pisanja i izgovora riječi. Uz obilatu pomoć učitelja dolazi do temeljne poruke teksta i ključne informacije. |
| **Napomena:** U djelatnostima slušanja i čitanja tekst u u 7. razredu ima 300 – 500 riječi, u 8. razredu 500 – 600 | Preporučene tekstne vrste za čitanje s razumijevanjem: dijalozi, priče, opisi, pjesme, upute, digitalni izvori.  Pisani ispit vrednuje se prema sljedećoj bodovnoj skali: Bodovi : odličan 26-24 ; vrlo dobar 23-19; dobar 18-14; dovoljan 13 bodova; | |

|  |  |  |
| --- | --- | --- |
| **ELEMENT OCJENJIVANJA** | **KRITERIJI ZA VREDNOVANJE ISHODA** | |
| **GOVORENJE** | ***ODLIČAN (5)*** | Lako i tečno se samostalno izražava. Ima pravilan izgovor, intonaciju i ritam. Na pitanja odgovara punim rečenicama uz precizne i točne opise. Samoinicijativno sudjeluje u kratkom razgovoru poznate tematike. Na pitanja odgovara jasno i potpunim rečenicama. |
| **FORMATIVNO VREDNOVANJE:**  - promatranje  - domaća zadaća  - izlazne kartice  -ljestvice procjene (zadatci zatvorenog tipa)  **SUMATIVNO VREDNOVANJE:**  - usmena ispitivanja  - usmena prezentacija  - rubrika (zadatci otvorenog  tipa)  **Napomena:** U djelatnostima govorenja i pisanja, tekst u 7. razredu ima 70-80 riječi, u 8. razredu 80 – 100 riječi |
| ***VRLO DOBAR (4)*** | Pravilno izgovara riječi uz rijetke nesigurnosti. Na verbalne i neverbalne poticaje reagira primjerenom brzinom. Eventualne pogreške brzo ispravlja. Uz povremenu pomoć i navođenje učitelja sudjeluje u kratkom razgovoru poznate tematike. Odgovara na pitanja vlastitim odgovorima. |
| ***DOBAR (3)*** | Ima poteškoća u izgovoru specifičnih glasova engleskog jezika. Izražava se samo na poticaj i oslanja se na stalnu pomoć učiteljice. U govoru ima pogrešaka koje teško sam uočava i ispravlja. Uz čestu pomoć učiteljice govori kratak i jednostavan tekst poznate tematike na temelju predloška. Na pitanja odgovara naučenim odgovorima ili pripremljenim obrascima. |
| ***DOVOLJAN (2)*** | Teško izgovara riječi i učestalo griješi. U radu se oslanja na druge učenike i pomoć učiteljice. Uz pomoć povezuje elemente teksta u logičke cjeline. Na pitanja odgovara uz pomoć i ponuđene modele odgovora. |

|  |  |  |
| --- | --- | --- |
| **ELEMENT OCJENJIVANJA** | **KRITERIJI ZA VREDNOVANJE ISHODA** | |
| **PISANJE** | ***ODLIČAN (5)*** | Točno i pravilno prepisuje poznate riječi i kraće rečenice. Nadopunjuje tekst ili pismeno odgovara na pitanja prema modelu. Može pisano izraziti svoje misli samostalno bez većih gramatičkih i ortografskih grešaka. Samostalno oblikuje kratak i jednostavan tekst poznate tematike prema predlošku. |
| **FORMATIVNO VREDNOVANJE:**  - promatranje  - domaća zadaća  - izlazne kartice  - kratka pisana provjera  - diktat/cloze test  - ljestvice procjena (zadatci  zatvorenog tipa)  **SUMATIVNO VREDNOVANJE:**  -pisana provjera  -odgovori na pitanja otvorenog  tipa  - pisanje razglednice,  neformalnog pisma,  jednostavne pjesme, stripa,  postera  -pisanje vođenog sastavka  (smjernice ili predložak) |
| ***VRLO DOBAR (4)*** | Uz poneku pogrešku prepisuje/piše riječi i brzo ih uočava i ispravlja. Većim dijelom uočava razliku između pisanja i čitanja riječi. Uz povremenu pomoć učitelja oblikuje kratak i jednostavan tekst poznate tematike primjenjujući osnovna pravopisna pravila. |
| ***DOBAR (3)*** | Ima poteškoće u uočavanju drukčijeg sustava pisanja i s pogreškama prepisuje riječi. Uz čestu podršku učitelja oblikuje kratak tekst poznate tematike prema predlošku. |
| ***DOVOLJAN (2)*** | Netočno i s mnogo pogrešaka prepisuje riječi i pri tom ne uočava različitost dvaju jezičnih sustava. Potrebna mu je pomoć u zapisivanju jednostavnih učestalih riječi i izraza. Uz obilatu pomoć učitelja ili vršnjaka oblikuje kratak jednostavan tekst poznate tematike prema predlošku. |
| **Napomena:** U djelatnostima govorenja i pisanja, tekst u 7. razredu ima 70-80 riječi, u 8. razredu 80 – 100 riječi |  | |

**UVODNO ILI INICIJALNO PROVJERAVANJE**

Svako se inicijalno provjeravanje mora napraviti i provesti do kraja 2. tjedna od početka nastavne godine, a pisane inicijalne provjere ne ubrajaju se u broj planiranih pisanih provjera. Unosi se bodovno stanje ili postotak u rubriku za bilješke. Predmetni nastavnici zadržavaju pravo hoće li i u kojem razredu će provesti inicijalni test.

**DOMAĆE ZADAĆE**

Kako je kontinuitet u učenju stranog jezika izuzetno bitan, učenike valja poticati na redovito pisanje **domaćih zadaća.** Ako učenik nema zadaću učitelj ga može usmeno ispitati.

**VREDNOVANJE UČENIKA S TEŠKOĆAMA**

**Učenici s teškoćama u razvoju**

Sukladno Pravilniku o osnovnoškolskom odgoju i obrazovanju učenika s teškoćama u razvoju, učenik s teškoćama svladava nastavni program prema utvrđenoj razini teškoće, odnosno prema redovitom nastavnom programu uz individualizirane postupke ili prema redovitom programu uz prilagodbu sadržaja i individualizirane postupke, prema prilagođenom programu. Redoviti programu uz prilagodbu sadržaja i individualizirane postupke iz članka 4. ovog Pravilnika je program primjeren osnovnim karakteristikama teškoće u djeteta, a u pravilu pretpostavlja smanjivanje intenziteta i ekstenziteta pri izboru nastavnih sadržaja obogaćenih specifičnim metodama, sredstvima i pomagalima.

Ispitivanje, kao i ostali postupci, ovise o učenikovim sposobnostima i mogućnostima i mogućim načinima komuniciranja i izražavanja (usmeno, pismeno, izradom nekog rada i sl.). Načini i oblici provjeravanja bit će primjereni učeniku i njegovim specifičnostima, djelovat će afirmativno i poticajno na učenike, kako bi kvalitetno iskoristili stečene vještine i sposobnosti, i razvili nove.

Kod učenika s teškoćama treba vrednovati njegov odnos prema radu i postavljenim zadacima te odgojnim vrijednostima u skladu s njegovim mogućnostima.

Načine, postupke i elemente vrednovanja treba primjeriti teškoći i osobnosti svakog učenika u suradnji sa stručnom službom škole.

Vrednovanje treba usmjeriti na poticanje učenika na aktivno sudjelovanje u nastavi i izvannastavnim aktivnostima, razvijati njegovo samopouzdanje i osjećaj napredovanja, ali i upoznati ravnatelja i stručnu službu s problemima koji se pojavljuju tijekom školske godine, ukoliko je to slučaj.

Pri evaluaciji učenika s posebnim potrebama nužno je primijeniti individualni pristup. Ako učenik ima izražene teškoće u glasno-govornoj komunikaciji, može mu se omogućiti provjeravanje u pisanome obliku u dogovoru sa stručnom službom škole. Ako učenik ima izražene teškoće u pisanoj komunikaciji, učeniku se treba omogućiti provjeravanje u usmenome obliku.

**ZAKLJUČNA OCJENA**

Zaključna ocjena proizlazi iz svih prethodno navedenih elemenata i **ukupne aktivnosti i postignuća učenika kroz oba polugodišta** i ne mora proizlaziti iz aritmetičke sredine upisanih ocjena, osobito ako je učenik pokazao napredak u drugom polugodištu. Na zaključnu ocjenu utječu i opisne ocjene, ali i bilješke.

Učiteljica: Valentina Špalj